Papersnake/gushiwen huggingface dataset:
句 其十六
卢襄（宋代）

客来如见小窗扉，便是山翁想山处。
登普贤阁观桄榔树留小诗
梅挚（宋代）

壮年薄宦守西瓯，一瞬流光三十秋。
今见桄榔两嘉树，恍如重到海边游。
容照岩
黄裳（宋代）

慎独幽人坐处深，阳精阴魄许相寻。也知自有天光在，谩借馀辉照我吟。
灞陵道中作
韦庄（唐代）

春桥南望水溶溶，一桁晴山倒碧峰。秦苑落花零露湿，

灞陵新酒拨醅浓。青龙夭矫盘双阙，丹凤褵褷隔九重。

万古行人离别地，不堪吟罢夕阳钟。
会稽山居寄薛播侍郎袁高给事高参舍人
秦系（唐代）

稷卨今为相，明君复是尧。宁知买臣困，犹负会稽樵。
题米元晖潇湘图二首
尤袤（宋代）

万里江天杳霭，一村烟树微茫。
只欠孤篷听雨，恍如身在潇湘。
泰和刘生写盘龙先茔碑文有赠
罗洪先（明代）

澄江夕照动文舟，桐水朝云坐翠楼。雨浥峰文当户出，草回春色共人留。

彩毫漫逐玄螭舞，锦石惊看紫凤游。刘干向来词翰客，岂闻沦落向龙州。
题画豆玉蜀黍
王彰（清代）

雨过疏篱蟋蟀鸣，夕阳西下月初生。乡村风景秋来好，一架新凉话豆棚。

罗衣初卸露黄肤，累累嵌成万颗珠。最爱佳名同菽粟，秋收满斛不输租。
龙山雪
张岱（明代）

天启六年十二月，大雪深三尺许。晚霁，余登龙山，坐上城隍庙山门，李岕生、高眉生、王畹生、马小卿、潘小妃侍。万山载雪，明月薄之，月不能光，雪皆呆白。坐久清冽，苍头送酒至，余勉强举大觥敌寒，酒气冉冉，积雪欱之，竟不得醉。马小卿唱曲，李岕生吹洞箫和之，声为寒威所慑，咽涩不得出。三鼓归寝。马小卿、潘小妃相抱从百步街旋滚而下，直至山趾，浴雪而立。余坐一小羊头车，拖冰凌而归。
桧径
盛时泰（明代）

苍色映池水，萧萧生暮寒。
有时秋雨中，遥见山僧还。
女冠子（上元）
李邴（宋代）

帝城三五。灯光花市盈路。天街游处。此时方信，凤阙都民，奢毕豪富。纱笼才过处。喝道转身，一壁小来且住。见许多、才子艳质，携手并肩低语。

东来西往谁家女。买玉梅争戴，缓步香风度。北观南顾。见画烛影里，神仙无数。引人魂似醉，不如趁早，步月归去。这一双情眼，怎生禁得，许多胡觑。
红崖道中望定西岭
牛焘（清代）

落日半衔西岭上，暮烟初起石桥头。千盘磴道穿云出，万壑松溪逐涧流。

蒙段杳矣黄土迹，河山顿改碧榆秋。君看万里归图籍，虎视雄关作寺楼。
晓至湖上
厉鹗（清代）

出郭晓色微，临水人意静。
水上寒雾生，弥漫与天永。
折苇动有声，遥山淡无影。
稍见初日开，三两列舴艋。
安得学野凫，泛泛逐清影。
隐居
赵良坡（宋代）

习静深山里，幽栖趣逼真。
青楼何足契，白雪故相亲。
守道无妨困，藏书不尽贫。
昔人嘉遁汉，我亦爱逃秦。
云门溪上独步
陆游（宋代）

山路联翩十日阴，晚晴剩喜得幽寻。
残红犹有数枝在，涨绿真幽一倍深。
泉响佩环鸣闇壑，月明珠璧散疏林。
归来寂寞钟初动，羞向孤灯说壮心。
送智海太空二上人入山
陈守一（明代）

丛桂秋山晚，思归忆鹿麋。来携方上友，去割世间悲。

丈室孤峰远，弥天一苇移。风流惊二朗，禅藻胜诸师。

水尽情方惬，山穷力未疲。袖藏唯贝叶，肩荷只藤枝。

翠竹开三径，莲花礼六时。寒泉当户落，香饭隔松炊。

凿沼时栽药，穿篱或折葵。他时同把臂，休讶入林迟。
瑞香
许及之（宋代）

紫裳苍玉佩，乞与碧纱笼。怕作行云去，人间瑞霭空。
临江仙·梦里还家喧笑语
王旭（元代）

梦里还家喧笑语，觉来春色他乡。潇潇风雨入离肠。有诗还洒乡，无酒不传觞。试问凌烟辛苦地，争如畎亩南阳。谁教山鬼伯龙旁。人间无限事，歌罢倚绳床。
听杨君弹古操
陈郁（宋代）

年来雅道类聋瘖，到处笙歌只劝淫。
肯抱焦桐闲访隐，应思尘世少知音。
离鸾别鹄皆风月，二典三盘不古今。
闻子细弹千载事，吟夫已见圣人心。
思归（一作古离别）
赵徵明（唐代）

为别未几日，去日如三秋。犹疑望可见，日日上高楼。

惟见分手处，白蘋满芳洲。寸心宁死别，不忍生离忧。
赴新安别梁侍郎
刘长卿（唐代）

新安君莫问，此路水云深。江海无行迹，孤舟何处寻。

青山空向泪，白月岂知心。纵有馀生在，终伤老病侵。
送思深赴泉州录参
林季仲（宋代）

南郭先生卧病馀，瘦如骐骥服盐车。厌尝漆叶青黏散，旋理司空城旦书。

长陌欲登秋色薄，一樽相对鬓毛疏。晋江波与温江接，消息频传双鲤鱼。
奉和文潜赠无咎篇末多见及以既见君子云胡不
黄庭坚（宋代）

北寺锁斋房，尘钥时一启。
晁张跫然来，连璧照书几。
庭柏郁葱葱，红榴罅多子。
时蒙吐佳句，幽处万籁起。
寒食前有怀
温庭筠（唐代）

万物鲜华雨乍晴，春寒寂历近清明。残芳荏苒双飞蝶，

晓睡朦胧百啭莺。旧侣不归成独酌，故园虽在有谁耕。

悠然更起严滩恨，一宿东风蕙草生。
贻富室翁
杜范（宋代）

葱疗丹田麦疗饥，葱羹麦饭两相宜。
请君试上城头望，多少人家午未炊。
送邹德久还大柘旧隐三十韵
李纲（宋代）

抱病卧云海，杜关谁与游。邹子惠过我，命驾无停辀。

但思一会面，不愿万户侯。故人相许心，拔俗今焉俦。

触热涉长道，始识瓯闽州。叩门泉石边，僮仆惊髭虬。

怪我齿发衰，志气非昔侔。岂知数年来，患难如戈矛。

收悲且欢欣，身健馀何求。情话豁怀抱，高辞绍轲丘。

远寻云间寺，屡泛江上舟。同擘荔枝红，坐见菊花秋。

告我欲遄返，归袖风飕飕。投老不禁别，聊兹小淹留。

置酒古道场，大白相献酬。短日忽西匿，轻云霭而浮。

露下松桂枝，月转西南楼。慇勤渭城唱，达旦增离愁。

念子韫器业，学慱仕未优。至宝委路傍，谁能辨琳球。

世事方多难，英俊宜旁搜。何人有高识，荐此穷马周。

丈夫重气槩，出处非身谋。岿然栋梁材，回首须万牛。

玄豹且深隐，騄骥将见收。嗟我蒲柳姿，雅称山林幽。

平生七不堪，岂独三宜休。国恩竟未报，负此终身羞。

行矣勉著鞭，俟时摅壮猷。他年钟鼎勋，在子吾何忧。
明妃二首 其一
耶律铸（宋代）

汉使却回凭寄语，汉家三十六将军。劝君莫话封侯事，触拨伤心不愿闻。
无文人上舍财鸠工建新安桥普济众生闻者许叹
陆文圭（元代）

高僧自有神通力，伏锡横空反搭两堤。
会见大夫乘驷，宁无学士助腰尿。
一溪帆影浪花转，百尺栏杆石笋齐。
有客天津闲信步，杜鹃声裹夕阳西。
玄都观
徐氏（宋代）

登寻丹壑到玄都，接日红霞照座隅。

即向周回岩下看，似看曾进画图无。
段家堤西望晚山
蔡襄（宋代）

月下西山千万重，日光山气郁葱笼。
鲛绡数幅须移得，惆怅如今无画工。
西江月·我爱秋阳天气
尹志平（元代）

我爱秋阳天气，一指云路无迷。何劳身外觅曹溪。了见三身四何。莫问天机深远，休寻大道无为。目前认得这些儿。便是全真苗裔。
德山赞
释普度（宋代）

担疏钞行脚，大负不平气。
失脚到龙潭，未惬平生意。
吹灭纸灯时，拶著娘生鼻。
便将一炬火，烧却闲故纸。
从兹愤愤觅冤仇，一条白棒掀天地。
病起 其一
徐经孙（宋代）

去年习懒因成癖，瘦骨支离怯病魔。今日团圆环四世，玉蒲细切泛金荷。
记梦
陆游（宋代）

旅梦游何地？分明禹庙傍。
不嫌村饷薄，但爱野蔬香。
笋市连山坞，菱歌起夕阳。
一蓑元所乐，枉道嬾衣裳。
春夜孤坐三首
杨万里（宋代）

老来觅句苦难成，细把风斤镂薄冰。
行到长廊人寂寂，隔窗一点读书灯。
仿元遗山论诗绝句 其六
王昌麟（清代）

铺扬排比代行篇，爽口哀梨泛指弦。谢后颜前谁抗手，龛头拜倒李东川。
孟津
汪元量（宋代）

寒芦风飒飒，时节近昏黄。
木脱千山瘦，江空一水长。
云高鹏北运，天阔雁南翔。
读尽焚舟赋，持觞酹子桑。
题宋郑清之画双鸟为顾宗术赋
龚诩（明代）

紫翠湖山傍，枝头闹双鸟。长忆梦中闻，西溪竹窗晓。
偈颂十二首 其七
释如净（宋代）

斩鲸龙头角，截虎豹爪牙。烂泥团受用不尽，踏著刺方见作家。

谁在画楼沽酒处，相邀来吃赵州茶。
峨嵋山僧寄筇竹杖同赋
释今龙（明代）

霜根斸得换枯藤，点破峨嵋六月冰。深伴团瓢依曲盝，扶看瀑布上崚嶒。

烟霞拂拭交湘客，风雨飞来寄岳僧。宜近石头听说法，捧持童子发鬅鬙。
送最澄上人还日本国
全济时（唐代）

家与扶桑近，烟波望不穷。来求贝叶偈，远过海龙宫。

流水随归处，征帆远向东。相思渺无畔，应使梦魂通。
上楮平山
张嵲（宋代）

层阴生万里，岁晚岚雾昏。
终日转盘道，那知入寒云。
忽上最高顶，划见众山繁。
嵯峨插苍旻，迫窄塞厚坤。
俯仰混一气，眺听属无垠。
直欲遡丰隆，逝将排帝阍。
小臣敢上诉，边尘暗中原。
天宁忍下土，厌此豺虎群。
庶几动真宰，一洗戎马氛。
此意复茫昧，侧伫扬精魂。
题谢孝子东纬先生侍疾图，用乐府体
陈名发（清代）

父兮生我，母兮鞠我。酬答恩慈，百无一可。先生若曰，惟孝则颇。

百不愿致千金富，百不愿觅万户侯，但愿长侍父母之春秋。

风雨一庐，父老而病。百与父母，相依为命。父病百忧千种并。

一方洞见百能医，祇为天亲意转疑。陈牲酒，祷神祇，血痕缕缕泪丝丝，回思心骨悲。

小人有母，又为造化小百苦。手足拘挛两不良，声声愁绝听喔咻。

百手代母肱，百足代母股。百在母旁，母疾二分愈。

鸡三号，更五鼓，药鼎茶铛终夜伍。人怜一十八年长，百恨一十八年光阴箭去弩。

人绘先生事，我绘先生心。先生有知，许我知音，此意还质吾江阴。
六月八日始开北窗得数峰于林樾间命力斩恶木而山态始尽出
周紫芝（宋代）

老去舍轻舠，小室坐悬磬。六月不出门，端居阅晨暝。

安知咫尺中，有此大殊胜。今晨穿北垣，万象忽辉映。

太虚本无穷，眼力恐自竟。遥岑蔽清樾，了不赴将迎。

翠幕空繁柯，烟鬟入幽凭。双峰始幡然，起应高士聘。

长瘦有馀光，名与天地亘。马鬣亦已颓，蓬颗没微径。

兹山与周旋，安得往脩敬。斗酒时自浇，先生醉初醒。

落月挂长松，悲风绕危磴。徘回想音容，彷佛听嘲咏。
偈公六十五首
释咸杰（宋代）

达磨不来东土，二祖不往西天。
石室行者蹈碓忘却移步，玄沙讨鱼卖峭蹈翻钓船。
夏日田家四首
张名由（明代）

每恨独不遇，一无以自见。
终身谈仁义，垂老常贫贱。
翩翩思吾党，才美何绚练。
既蒙国士知，鞅掌隔异县。
落月在屋梁，暮云缅吴甸。
慊慊不能忘，令人心目睊。
乃觉离怀殷，反悟遇否穷。
羡庐坐叹息，素丝彯短弁。
军中乐二十首有序 其四 受降
张元凯（明代）

汉家飞将会龙城，面缚千群向柳营。幕府何须计首级，但图麟阁是功名。
清平乐
曹勋（宋代）

一春老病。空过春光永。药鼎煎炉朝暮景。只是医方药性。

经旬日色云遮。山高寒透窗纱。常恨檐头倾雨，犹能枕上看花。
春日湖上偶作 其二
文彦博（宋代）

岸帻长吟坐钓矶，花香漠漠柳依依。夕阳湖面光如鉴，风送虚舟自在归。
古梅
释智愚（宋代）

千年苔树不成春，谁信幽香似玉魂。
霁雪满林无月晒，点灯吹角做黄昏。
偈二首
释洪英（宋代）

阿家尝醋三赤喙，新妇洗面摸著鼻。
道吾答话得腰裩，玄沙开书是白纸。
西街
范祖禹（宋代）

西街春日永，辇道与天通。
御水横银汉，仙桥挂彩虹。
草荒平乐馆，花发上阳宫。
扰扰都门路，轮蹄日向东。
谪仙歌
陈亮（宋代）

李白字太白，清风肺腑明月魄。
扬鞭独步止一人，我诵太白手扬拍。
尝闻太白长庚星，夜半星在天上明。
仰天高声叫李白，星边不见白应声。
又疑白星是酒星，银河酿酒天上倾。
奈无两翅飞见白，王母池边任解酲。
欲游金陵自采石，玩月乘舟归赤壁。
欲上箕山首阳巅，看白餐雪水底眠紫烟。
又不知在何处漱瑶泉、酌霞杯。怅望不见骑鹤来，
白也如今安在载，我生恨不与同时，
死犹喜得见其诗。岂特文章惟足法，
凛凛气节安可移。金銮殿上一篇颂，
沉香亭里行乐词。此特太白细事耳，
他人所知吾亦知。脱靴奴使高力士，
辞官妾视杨贵妃。此真太白大节处，
他人不知吾亦知。歌其什，
鬼神泣，解使青冢枯骨立。
呼其名，鬼神惊，
惟有群仙侧耳听。我今去取崑山玉，
将白仪形好雕琢。四方上下常相随，
江东渭北休兴思。会须乞我乾坤造化儿，
使我笔下光焰万丈长虹飞。
瑞粟歌
汪莘（宋代）

君不见济阴九种禾，又不见河南六岐麦。
何似新安海阳县，瑞粟一枝超简册。
嘉定四载六月中，采来颖自东极东。
龙枝凤冠云蕖丛，令人多力善走颜色红。
六岐九穗岂足道，径欲一醉敲金钟。
赵君不敢留，驰以告宰公。
宰公不敢留，驰以告太守意甚忠。
嘉定圣人坐法宫，声色不迩心在农。
嘉定圣人与天通，故产瑞粟昭年丰。
新安太守见此喜，谓匪奇花异卉同，
销金黄罗手自封。再拜献天门，
进入开天容。吾闻粟有神，
其姓曰庆天。吾闻粟字制，
其西曰金坚。吾闻粟字释，
盖取阳精相续如百川。请君占所闻，
可以知开先。我歌贺宰公，
宰公归太守。我歌贺太守，
太守归我皇极天子大父母，愿见太平万古万万古。
惟有贫儒都不知，但愿食粟长无饥。
太平宫赋听雨
萧立之（宋代）

仙人喜作狡狯事，幻此溪声成雨声。我听以心非以耳，是溪是雨本分明。
金刚随机无尽颂·如法受持分第十三
释印肃（宋代）

庾岭问南能，踏碓到三更。
谁知憨俗汉，绍祖列传灯。
题吴山伍子胥庙
解缙（明代）

朝驱下越阪，夕饭当吴门。停车吊古迹，霭霭林烟昏。

青山海上来，势若游龙奔。星临斗牛域，气与东南吞。

九州排怒涛，壮哉天地根。落日见海色，长风捲浮云。

山椒戴遗祠，兴废今犹存。香残吊木客，树古哀清猿。

我来久沉抱，重此英烈魂。吁嗟属镂锋，寘尔国士冤。

峨峨姑苏台，荆棘晓露繁。深宫麋鹿游，此事谁能论。

因之毛发𥪡，落叶秋纷纷。
古寺清秋日 其四
文彦博（宋代）

古寺清秋日，潘郎兴倍长。院闲披鹤氅，人静掩鹰房。

密树惊晨鹊，幽轩耿夜螀。班姬应咏扇，通夕恨昭阳。
城南
陆游（宋代）

城南亭榭锁闲坊，孤鹤归飞只自伤。尘渍苔侵数行墨，尔来谁为拂颓墙。
雪中登楼望湖上和士亨作 其五
刘邦彦（明代）

刘郎才力近来多，不数扬州水部何。白雪调高成绝唱，郢人从此愧赓歌。
病中对病鹤
白居易（唐代）

同病病夫怜病鹤，精神不损翅翎伤。未堪再举摩霄汉，

只合相随觅稻粱。但作悲吟和嘹唳，难将俗貌对昂藏。

唯应一事宜为伴，我发君毛俱似霜。
答黄充
陈师道（宋代）

我无置锥君立壁，舂黍作麋甘胜蜜。
绨袍不受故人意，药饵肯为儿辈屈。
割白鹭股何足难，食卢鹚肉未为失。
暮年五斗得千里，有愧寒檐背朝日。
西江月·风暖晨光寂寂
韩淲（宋代）

风暖晨光寂寂，月明夜气沈沈。山间林下步轻阴。花柳飞绵布锦。酒病向谁能遣，春愁惟我难禁。尊前一曲断肠声。梦破晓窗敧枕。
明皇祀圜丘乐章。太和
佚名（唐代）

六成既阕，三荐云终。神心具醉，圣敬愈崇。

受釐皇邸，回跸帷宫。穰穰之福，永永无穷。
早春
陆龟蒙（唐代）

雨冷唯添暑，烟初不著春。
数枝花颣小，愁杀扈芳人。
飞泉洞
欧必元（明代）

上方悬瀑布，漱石欸潺潺。潭似沉金锁，猿疑带玉环。

薜萝穿象外，钟磬落云间。待月青尊里，泠然忘往还。
端午即事
文天祥（宋代）

五月五日午，赠我一枝艾。
故人不可见，新知万里外。
丹心照夙昔，鬓发日已改。
我欲从灵均，三湘隔辽海。
和清富楼
赵希逢（宋代）

禅味曾参老释昙，混融万象就中观。
眼前风月随时幻，胸次乾坤别样宽。
自是临流清可赋，不成无酒白相看。
碧潭秋月唯堪比，光莹吾心一片寒。
偈颂一百三十六首
释惟一（宋代）

可祖齐腰立雪，长庆坐破蒲团。
一人铁壁觑要透，一人沧海沥须乾。
铁壁透，沧海乾，
出礼三拜依位立，卷起帘来天下宽。
堪悲堪笑，何易何难。
信道梅花香扑鼻，须是彻骨一番寒。
捩船
谢铎（明代）

捩船又报五更开，浪静风恬亦快哉。
归路早知如此稳，莼鲈未熟已归来。
嘲蜂
杨万里（宋代）

薰笼供药较香些，引得蜂儿绕室哗。
笑死老夫缘底事，蜂儿专用鼻看花。
送包文烨
曹义（明代）

淮海归来日，蓟门春半时。弄晴莺语滑，因暖蝶飞迟。

未尽连床兴，那堪话别离。一尊南浦晚，烟草益悽其。
雨中
陈与义（宋代）

北客霜侵鬓，南州雨送年。
未闻兵革定，从使岁时迁。
古泽生春霭，高空落暮鸢。
山川含万古，郁郁在樽前。
寄王甥朝良忧居
何景明（明代）

念尔忧居日，山栖不到城。下帷如董传，闭户即孙生。

苫块冰霜重，鲲鹏羽翼成。人言尔似舅，潦倒愧贤甥。
醉歌（示伎人商玲珑）
白居易（唐代）

罢胡琴，掩秦瑟，玲珑再拜歌初毕。谁道使君不解歌，

听唱黄鸡与白日。黄鸡催晓丑时鸣，白日催年酉前没。

腰间红绶系未稳，镜里朱颜看已失。玲珑玲珑奈老何，

使君歌了汝更歌。
古乐府 其二 虞帝庙乐歌辞
张载（魏晋）

虞之阳兮漓之浒，皇降集兮巫屡舞。桂酒湛兮瑶觞，皇之归兮何所。

听驾兮天门，羽毛兮缤纷。俯故宫兮一慨，越宇宙兮无邻。

无邻兮奈何，七政协兮群生嘉。信玄功兮不宰，犹彷佛兮山阿。
应天长 题陈鸥客桐窗香书图
李符（清代）

种荷溪曲折，涨一镜鱼茵，乱点香叶。隔浦云深，茅屋间间幽绝。

香书床最洁，正人倚、晚窗支颊。绕栏槛、都是梧桐，翠痕重叠。

首夏好时节。正庭少嘶蝉，林断啼鴂。解事青猿，捧出旧时吟箧。

客来尊便设，爱消领、笋奴茵妾。须认取、画里红桥，好买轻楫。
挽赵泰州善忱
孙应时（宋代）

唾拾儒科早，阶升命秩尊。斑衣娱寿斝，绮席称名园。

五马催三驾，千秋闭九原。春风破山路，松柏惨何言。
谢存中云四花并酒
徐积（宋代）

有人自折四般花，手中四色成云霞。瑶瓶贮酒白如沙，呼童急云野人家。

一般花是水林檎，白处偷红红不匀。笑脸易残留恨色，浅妆难就带啼痕。

无夫少妇善居寡，以礼自防容不冶。君看盈盈闪色桃，酒红睡起未全消。

意待倾城又倾国，花中偷得两般色。深色桃花将奈何，猩猩血染春衫罗。

欲成鸾凤吹箫急，借涂铅粉施朱多。却是梨花白为胜，四色花中容最正。

若与梅花相并时，花叶花柯较粗硬。为花倾出瑶瓶酒，香泉急溜蚍蜉走。

两手各擎花一枝，深闪桃花将与谁。主人醉起欲骑马，自插乌纱带取归。
游碧落洞
释希赐（宋代）

难到不难到，一游成屡游。
人间常拘束。物外恣冥搜。
白隐团团露，清涵寸寸秋。
丹砂无问处，骚客冷猿啾。
送层公回闽 其一
陈廷和（清代）

我生犹未老，天意欲如何。日月双蓬鬓，乾坤一放歌。

世途尽鸟笼，吾道在鸡窠。努力诸公事，中流漫逐波。
赠杜完三黄门
董其昌（明代）

夕郎谏草气嶙峋，又捧天书拜庆频。千里思莼江左韵，百城负弩会稽人。

皇华谁复歌朱萼，桥树今当记大椿。如此昼归真异数，好将补衮答昌辰。
和朱水乡韵
赵必象（宋代）

已落渊明后，归欤寂寞滨。
旧交松处士，新宠竹夫人。
诗国尊齐晋，仙溪隔昴辰。
南柯还是梦，蝼蚁自君臣。
舟抵苏州
熊象黻（清代）

半春卧病木兰舟，今日推窗见虎丘。梅雨满天花满岸，橹声不断到苏州。
和梅遇二诗 其一
牟巘（宋代）

除却壶中日月长，不知何处是真常。等閒铅汞自生死，从古薰莸更臭香。

粪扫袍边觅钟吕，步虚曲里换伊凉。何当月朗风清夜，唤出胎仙舞一场。
答客问
孟超然（清代）

一入烟萝岁月深，云泥无暇计升沈。笑他姚合饶诗思，除目看来损道心。
夏夜积雨霁阴云不收病坐南轩月复出
萨都剌（元代）

积雨已敛云不明，淡月忽出户牖晴。幽人开窗看月色，投入怀牖亦有情。

数宵相连尔何在，应驾老蟾出东海。今宵见尔不得眠，未脱人间女儿态。

爱渠中夜雪满庭，照出饮颗山脰形。何人此际步微影，玉堂珂佩风泠泠。
宝文李公挽词三首 其三
孙觌（宋代）

五纪周旋地，欣同七十稀。长庚陪月晓，孤鹜伴霞飞。

忽作三休去，真成一梦非。不知华表上，白鹤几时归。
玉钩斜怀古
张萱（明代）

娥眉遗冢草毵毵，尽日啼鹃亦太憨。怪底东京归未得，君王曾唱望江南。
寄怀王子寿比部
何元普（清代）

高卧辞恩诏，承欢奉母慈。湖山千古胜，忠孝四方知。

悯世薖园老，骚情漆室诗。枢言兼谕德，经术系人思。
从军行二首
吴世忠（明代）

围合孤城势已危，少年胆气更输谁。
一挥晕散天边月，知是渔阳豪侠儿。
别周侍郎五首
彭龟年（宋代）

创平痛方定，醉甚忽解酲。
乃作翻然思，遽能免心惊。
君子足远虑，小人无隐情。
有言傥鄙一，守口何如瓶。
咏古诗十二首 其四
刘敞（宋代）

游鳞泳泉下，黄鹄巢林端。得失不相及，天理庸自全。

有虞垂衣裳，西母献厥环。周穆宾昆丘，车辙万里间。

宗庙颓为墟，阊阖不可攀。祈招作悲诗，万里用为叹。
暮春
晁说之（宋代）

春光可搅去如惊，乐事能追不得行。禊事已觞王内史，披香只赋庾兰成。

敢嫌塞柳浑无意，尚喜山花自有名。嵩少未归无著处，此身曾是亦诸生。
汉武帝二首 其二
刘敞（宋代）

洪波漏金堤，河伯独不仁。不有封禅行，安知愁吾民。

翩翩海滨子，自以通鬼神。黄金成虚言，鸿飞邈无因。

武安玩天时，独秉万国钧。怆似宣房诗，郎吏终负薪。

寂寞千载间，真伪共沉沦。何乃忘谤书，世固无直言。
谒东坡祠
方回（元代）

至和嘉祐政途开，老凤将雏出蜀来。父子声名天宇小，弟兄笔阵海潮回。

岷峨一气钟三杰，杜富诸贤得异材。二百年来拜遗像，堂堂直气尚崔嵬。
怀祖印
赵蕃（宋代）

古寺僧容客寓居，客行仍许借藏书。
老无眼力书慵看，忆著竹根泉漱渠。
好事近·题庄思缄尊人仲求先生遗照
吴昌绶（清代）

西子美人湖，诸老当行游迹。曾与雨堤花柳，话沧桑尘劫。

微生恨我十年迟，须眉画图接。记泛晴波双棹，又风烟一瞥。
句
焦宗古（宋代）

酿成汉帝招王母，饮罢凉州拜孟池。
点绛唇
张元干（宋代）

小雨堪晴，坐来池上荷珠碎。倬眉浓翠。怎不交人醉。

美盼流觞，白鹭窥秋水。天然媚。大家休睡。笑倚西风里。
送胡婿晋远赴嘉兴酒官 其二
孙应时（宋代）

名世非科目，传家岂搢绅。纷纷一炊梦，鼎鼎百年身。

看取无穷事，何如不朽人。侯翁虽龃龉，此话故情亲。
八声甘州·怅浮生
李曾伯（宋代）

怅浮生、俯仰迹成空，依然此江山。对秋容如画，天长雁度，水阔鸥闲。追游未甘老态，凭酒借红颜。归骑斜阳外，柳老荷残。幸对黄花时节，喜宾朋晤语，烽火平安。仅风巾一笑，名尚满人寰。要流芳、相期千载，肯区区、徒恋片时欢。姑聊尔，招呼楚调，慰藉南冠。
證道歌 其一八一
释印肃（宋代）

心是根，法是尘，根尘睹对转迷情。以火救火方为妙，烧却从前业识心。
巩宣使信第一百一十四
文天祥（宋代）

壮士血相视，斯人已云亡。
哀哀失木狖，夜深经战场。
南乡子 故乡小住日与村农閒话殊有古风
薛时雨（清代）

絮语半桑麻。小立畦边日又斜。问我朝衫何事脱，无他。

爱住乡园学种瓜。

今岁好春花。雨足郊原卧水车。可惜荒田耕不了，堪嗟。

牛价昂于白鼻騧。
题长江图三绝
王柏（宋代）

瓜步洲前水最深，几人恃此纵荒淫。
谁云天意分南北，自是人无混一心。
呈芙蓉楷禅师
高世则（宋代）

悬崖撒手任纵横，大地虚空自坦平。照壑辉岩上借月，庵头别有一帘明。
满江红（和立春韵简云岩）
李曾伯（宋代）

春自何来，深雪里、南枝先白。伊祁氏、一番陶冶，千林香色。弱柳眼回青尚浅，小桃腮晕红将入。笑渠侬、剪彩与裁花，夸闺德。

九十日，春还客。数千里，官为役。看时来、雁随云去，鱼从冰出。一脉流通天造化，三杯扶植身关尺。对东皇、太乙续离骚，需词伯。
金缕曲·闻杜鹃
刘辰翁（宋代）

少日都门路。听长亭，青山落日，不如归去。十八年间来往断，白首人间今古。又惊绝，五更一句。道是流离蜀天子，甚当初，一似吴儿语。臣再拜，泪如雨。
画堂客馆真无数。记画桥，黄竹歌声，桃花前度。风雨断魂苏季子，春梦家山何处？谁不愿，封侯万户？寂寞江南轮四角，问长安，道上无人住。啼尽血，向谁诉？
雨后杂兴 其二
张延邴（清代）

巾箱花片隔年收，雨甲烟苗种不侔。更与童孙教莳法，预编黄竹引牵牛。
钱塘怀古
道原法师（明代）

铁马悲鸣汴水黄，翠华南渡驻钱塘。
至今父老称行在，往昔君臣认故乡。
银海雁飞虚夜月，铜盘仙去只秋霜。
乾坤离合宁非数，诗罢长吟意渺茫。
浣溪沙
周邦彦（宋代）

楼上晴天碧四垂，
楼前芳草接天涯。
劝君莫上最高梯。
新笋已天堂下竹，
落花都上燕巢泥，
忍听林表杜鹃啼。
春云
邓倚（唐代）

摇曳自西东，依林又逐风。势移青道里，影泛绿波中。

夕霁方明日，朝阳复蔽空。度关随去马，出塞引归鸿。

色任寒暄变，光将远近同。为霖如见用，还得助成功。
中宗祀昊天乐章。告谢
佚名（唐代）

得一流玄泽，通三御紫宸。远叶千龄运，遐销九域尘。

绝瑞骈阗集，殊祥络绎臻。登年庆栖亩，稔岁贺盈囷。
和薛监察题兴善寺古松（薛一作崔）
张乔（唐代）

种在法王城，前朝古寺名。
瘦根盘地远，香吹入云清。
鹤动池台影，僧禅雨雪声。
看来人旋老，因此叹浮生。
过吴江
高本（宋代）

江吞大泽无西东，危亭耸立如惊鸿。晓晴不见天地色，上下澄碧迷双瞳。

菰蒲千顷鸥鹭国，风波万丈鱼龙宫。逢时自好尽忠义，莫学衰世鸱夷公。
和范学士韵 其九
彭汝砺（宋代）

风雨先催十月寒，顾瞻言迈祇悲颜。二天旧泽流淮水，五色新文照楚山。

我病欲归虏使重，君行合在侍臣间。颍川莫厌次公去，宣室方思贾谊还。
壬寅春扫先师翁塔 其一
释今无（明代）

江门觅路拜高岑，瞻仰嵯峨春暮阴。溪雨欲来山气歛，泉台长暮法源深。

烟开孤白啼归鹤，土酿新红出远林。旧日绕床孙渐老，一盘荼味荐微忱。
曲石凫
佚名（唐代）

为爱水石奇，不厌湖畔行。每登曲石凫，则有远兴生。

𢼨差半湖□，宛若龙象形。又如琅琊台，□盘枕沧溟。

醉人入岛来，将醉强为醒。扣船复摇棹，学歌渔父声。

呼我上酒船，更深江海情。
寄陈讲师
朱熹（宋代）

闻道山中客，年来鬓欲皤。静便三径小，贫觉一身多。

且喜诗无病，从教睡作魔。故人今领众，犹足慰蹉跎。
盐城初夏，雨中诵“不知春去几多时，纱窗几点黄梅雨”之句，用赋十四首 其六
赵完璧（明代）

雨落残红晓更多，留春不住柰春何。春来莫遣伤春后，几度春归两鬓皤。
贫叹
陆游（宋代）

老叟年年病，书生世世贫。
盗宁窥破橐，雀亦弃空囷。
屋坏须撑挂，衣穿厌补纫。
今朝风日美，且复过比邻。
杂诗 其三
李正民（宋代）

衰病惊残岁，生涯类转蓬。滔滔懒回首，默默但观空。

山映归云白，窗留落照红。地偏人迹绝，厖卧短篱东。
赋得竹深留客处
徐渭（明代）

客来何处酌，林竹霭纷纷。尽日无人见，有时啼鸟闻。

厨遥穿绿雪，叶乱扫红裙。醉后诗竿字，萧萧插暮云。
雪后二首 其一
赵蕃（宋代）

幽径朝披雪，寒村晚对晴。眼边多意属，诗里欠天成。

一宦犹赊禄，多田肯借耕。邻家竞春务，客子动羁情。
赠别谢垂之馆宾解帷还宝安
张萱（明代）

清音阁下江如练，五色飞来云冉冉。谁悬绛帐领春风，高霞万冉供驱染。

毫挥纸满人皆惊，前身可是谢宣城。龙气渐看辉北斗，鹏抟犹未徙南溟。

骊峰主人陶靖节，犬子豚孙总痴绝。年来不觅栗与梨，相携共立程门雪。

籯中有经传素王，焚膏继晷声琅琅。安得随君举六翮，翩翩天路相翱翔。

蒲帆不系榕溪树，笑拥皋比何处去。愿君莫忘百尺□，时时寄我惊人句。
山中呈万益之刘平子用平子韵
李之世（明代）

连岗径回复，踰洞复深广。吐欱通元气，峥嵘擘仙掌。

嵌空石乳垂，注壑寒流瀁。同游有二仲，俱抱烟霄想。

崖欹袅自攀，葛弱扪可上。泠然发长啸，罡风来飒爽。

青莎匝径繁，红蓼沿溪长。访道憩松阴，礼磬来方丈。

禅关如可托，于此契幽赏。
柳林酒家小楼
陆游（宋代）

桃花如烧酒如油，缓辔郊原当出游。
微倦放教成午梦，宿酲留得伴春愁。
远途始悟乾坤大，晚节偏惊岁月遒。
记取清明果州路，半天高柳小青楼。
吴待制挽词
楼钥（宋代）

御史再乘骢，史言沃帝聪。
处心平似水，疾恶迅如风。
遇合嗟何晚，论思信有功。
惜哉辛佐治，竟不到三公。
盛山十二诗·梅溪
韦处厚（唐代）

夹岸凝清素，交枝漾浅沦。
味调方荐实，腊近又先春。
纸笔墨尽戏成
李纲（宋代）

我生飘泊苦西东，四子相逐半世中。越楮如云随散灭，绛玄终日困磨砻。

秃怜毛颖频遭斥，静爱陶泓解困穷。一笑寓轩无所有，本来文字相皆空。
到石梁观瀑布
袁枚（清代）

天风肃肃衣裳飘，人声渐小滩声骄。
知是天台古石桥。
一龙独跨山之凹，高耸脊背横伸腰，
其下嵌空走怒涛。
涛水来从华顶遥，分为左右瀑两条，
到此收束群流交。
五叠六叠势益高，一落千丈声怒号。
如旗如布如狂蛟，非雷非电非笙匏。
银河飞落青松梢，素车白马云中跑。
势急欲下石阻挠，回澜怒立猛欲跳。
逢逢布鼓雷门敲，水犀军向皋兰鏖，
三千组练挥银刀，四川崖壁齐动摇。
伟哉铜殿造前朝，五百罗汉如相招。
我本钱塘儿弄潮，到此使人意也消，
心花怒开神理超。
高枕龙背持其尻，上视下视行周遭；
其奈冷泠雨溅袍，天风吹人立不牢。
北宫虽勇目已逃，恍如子在齐闻韶。
不图为乐如斯妙，得坐一刻胜千朝。
安得将身化巨鳌，看他万古长滔滔！
褚君道松阴书屋
弘历（清代）

摊书乌几独支颐，松籁泉音契筦倪。作者云鸿不留迹，为传名氏是荆溪。
次韵奉酬通判姚郎中宴望湖楼过昭庆院暮归偶
苏颂（宋代）

山半楼台绕曲堤，水风当夏却炎威。
常思遍览前朝迹，自恨劳炎暇日稀。
偶到上方凭槛久，怳如员峤蹑云飞。
白莲旧社空遗址，有几人从此路归。
眉妩 七夕，过人家看乞巧
陈洵（清代）

又连宵听雨，几日看秋，银宇乍新彩。未忍抛纨扇，疏星下，乘鸾人自多态。

步廊故在。笑绣针娇眼谁待。算多少、密意深帘底，近河汉微阂。

槎海沉沉千载。有最新机锦，时样眉黛。知否钗尘洗，璇宫事、凄凉都付前代。

鬓青未改。怕损他、儿女欢爱。但天上佳期，都一晌镇无奈。
二灵山
祖铭（元代）

为爱山灵与水灵，一庵高占白云层。风光只在阑干外，半属渔樵半属僧。
晓起观梅
舒岳祥（宋代）

玉气占虹贯，珠光照夜阑。
凄凉兼水净，的{左白右朱}与星残。
欲折先呵手，谁来独倚栏。
白螺{奭右斗}晓露，
起向月中看。
玩雪
陈淳（宋代）

南人乍见此般奇，惊怪谁司妙化机。
月里姮娥筛粉撒，云端仙子削琼飞。
宝山瑶室随村峙，玉树银花夹道辉。
造物襟怀真洒落，更无尘滓间纤微。
为姜勉中兄弟题谏草楼
孙蕙（清代）

杖血曾闻溅汉廷，孤忠旅望海云青。难回国步逃吴市，易了家云问敬亭。

失序雁鸿天漠漠，经时薇蕨雨冥冥。空馀十二封章在，梦绕铜驼几涕零。
闵谗狡二章
梅尧臣（宋代）

彼狡之将死，若有以见。
既见既恶之，引袂蒙面。
谓人莫尔辨，而自辨之。
谁谓无鬼，孰俾之谴。
题佟钟山先生画松
戴亨（清代）

吾闻黄山之松天下奇，奇物自荷神扶持。夭矫轮囷岂臃肿，梁栋不用谁残摧。

深山邃谷自千古，唯与猿猴鹤鹿相攀跻。画师如林苦未见，濡毫惨淡空迟疑。

佟翁健笔古莫比，泼墨淋漓为我拟。梦中开口群龙趋，幻作精灵出肘底。

阴森鳞鬣蟠樛枝，半似飞腾半枯死。松根抱石石倔强，石势欺松松谲诡。

松石相争不相让，雄挐怒攫来撑牴。离奇迥出永嘉僧，健挺空传毕庶子。

茆堂展挂心神开，苍涛声逐清飙来。惝恍如申夜义臂，杈枒空际排云雷。

又疑老怪潜身骸，遂令晴昼生阴霾。昨日庭前风雨作，苍茫满壁流烟雾。

呼童收捲复缄藏，恐化神龙向空去。
王文成断碑砚歌
刘纶（清代）

谈兵早佩威宁剑，谪官独抱端明砚。端明匪砚是断碑，割剩天边紫云片。

十二字余墨妙诗，节角依然露生面。丞哉丞哉定谁负，镌名钤印相矜衒。

蛮烟瘴雨久沈霾，重扪十指精神见。乃知古之学道人，定力非关出研炼。

君不见江岸衣冠匿影过，几曾寥廓捍虞罗。厥后大功溃成九华坐，闻召即至回谴诃，此时此砚百遍凭摩挲。

想当下南昌，檄书快意蠲宿疴。及其归阳明，语录微指醒群魔。

而于学道之人一一若无预，儒林将相史策空分科，何来高第弟子入室还操戈。

逆阉固无论，张桂庸足苛，只合携持二松四槐日对哦。

请因公砚质疑义，石不可转墨可磨。
漪澜堂
张孝祥（宋代）

水漫春洲到处通，樯竿无数插空濛。主人只爱堂前木，不放庐山入眼中。
次韵丹霞录示罗畴老唱和诗四首 其四 和小庵晏坐
李纲（宋代）

一缕铜炉沉水烟，庵中晏坐孰为禅。灵山法会何曾散，莲社高风尚宛然。
兰陵王
项鸿祚（清代）

晚阴薄，人在酴醾院落。秋千罢、还倚琐窗，花雨和烟冷银索。

近来情绪恶，遮莫青春过却。单衣减、沈水自薰，酒病经年怯孤酌。

低低燕穿幕，任笺绿绡红，心事难托。柳丝系梦轻漂泊。

叹衾凤羞展，镜鸾空掩，思量睡也怎睡着，恨依旧寂寞。

妆阁闭鱼钥，怕唱到阳关，箫谱慵学。夜占蛛蟢朝灵鹊，只目断千里，锦帆天角。

玲珑帘月，照见我，又瘦削。
章席祖巢云阁
孙觌（宋代）

翳翳林影交，小閤俯江郊。千崖障锦绣，万壑鸣弦匏。

翛然一枝筇，寄此三重茅。久知风可御，更取云为巢。

抱石舒翠缕，绣色才可睹。霏霏擘春絮，欻见白鹤舞。

凝矑一瞬间，忽展垂天羽。起从潭中龙，去作山下雨。
寄夫
郭绍兰（唐代）

我婿去重湖，临窗泣血书。殷勤凭燕翼，寄与薄情夫。
次苦竹渡
孙觌（宋代）

浮云涨天黑，锻此百鍊兵。匣卧韬白月，手挥沸奔星。

风尘剑三尺，削尽多垒平。往往失其柄，倒戈来抗衡。

养虎恐遗患，媚蟆终自盲。君子善藏之，绿林正横行。
傅检讨席上得乐字
陆釴（明代）

西飞白日谁能缚，岁月长驱蛇赴壑。
今日梨花族零落，昨日红颜已消索。
江头柳丝浑绰约，儿女要肢不胜弱。
水面凫珣白雪毛，云中冠盖黄金阁。
风和云暖万物遂，闭门不出真大错。
君看杨花在苑墙，朝来飞作谁家泊。
上蔡黄犬宁复来，银海玉鱼那更跃。
高歌取酒为君酌，东牛未胜西邻禴。
花外铜壶两箭多，天边碧瓦烟光薄。
青春留连笑语传，高情正作蓬麻托。
开图指点认前辈，正始风流宛如昨。
已知叔夜不自堪，应放祖生先我着。
功名得失非所愕，世事浮云付辽漠。
敬言森然敛挥霍，亦复大语相唯诺。
忘情不复鼓胡咙，百事倾倒何其乐。
偈颂一百零四首
释绍昙（宋代）

复见天地心，举世皆知有。
山意冲寒欲放梅，岸容待腊将舒柳。
惟有拄杖子，黑粼皴，
元依旧。受霜冻不枯，
遇阳和不秀。壁角落头，
块然拙守。终日谈玄口不开，
喷泉嚏也成狮子吼。
送彭子复临海令满秩
孙应时（宋代）

君侯古循吏，及物如春家，
民间自宁一，堂上何从容。
平生眼中人，此尹未易逢。
吏道益可悲，非君吾孰从。
和访使徐容斋西湖韵寄县尹赵文玉二首 其二
何梦桂（宋代）

满目湖山恨，凭栏泪雨挥。泉寒龙已化，云尽鹤犹飞。

楼影摇波乱，钟声隐岫微。谁家航十锦，歌舞夜深归。
寄沈鼎臣二首 其二
彭罙（元代）

宛陵大江左，我家更在东。忆子到县时，目寄孤飞鸿。

沧浪无钓到，海洋多飓风。游鳞向何处，远将消息通。

嘤嘤双黄鹂，踯躅芳树中。听之有深意，白日已匆匆。
次韵杨时可戏高潜翁
许景衡（宋代）

青衫白马佳公子，山东豪俊知名氏。平生青云期自至，仓庾一官聊复尔。

丞公家风继伯起，笑渠飏糠两眼眯。乘田委吏古不耻，端恐前言戏之耳。
木兰花·花时人道多风雨
莫将（宋代）

花时人道多风雨。梅蕊都来无几许。何须飘洒湿芳心，粉面琳琅如泪注。
家童莫扫花阴土。留浥琼林枝上露。莫教燕子早衔泥，径里馀香应满户。
赠李愬仆射
王建（唐代）

唐州将士死生同，尽逐双旌旧镇空。独破淮西功业大，

新除陇右世家雄。知时每笑论兵法，识势还轻立战功。

次第各分茅土贵，殊勋并在一门中。
浣纱篇赠陆上人
宋之问（唐代）

越女颜如花，越王闻浣纱。国微不自宠，献作吴宫娃。

山薮半潜匿，苎萝更蒙遮。一行霸句践，再笑倾夫差。

艳色夺人目，斅嚬亦相夸。一朝还旧都，靓妆寻若耶。

鸟惊入松网，鱼畏沉荷花。始觉冶容妄，方悟群心邪。

钦子秉幽意，世人共称嗟。愿言托君怀，倘类蓬生麻。

家住雷门曲，高阁凌飞霞。淋漓翠羽帐，旖旎采云车。

春风艳楚舞，秋月缠胡笳。自昔专娇爱，袭玩唯矜奢。

达本知空寂，弃彼犹泥沙。永割偏执性，自长薰修芽。

携妾不障道，来止妾西家。
赠范觉民
王之望（宋代）

范子廊庙器，至宝非凡璞。胸怀吞云梦，豪气低华岳。

昔在童稚时，树立已卓卓。曳裾桥门内，崭然见头角。

岁行在辛丑，帝策询民瘼。造庭百千人，衣带矜褒博。

平居议执政，至此舌为括。独馀子范子，雅志不可夺。

吐辞如涌泉，一发孰能遏。挥毫不停缀，盈卷无点抹。

汉廷执戟郎，环顾皆错莫。纵横五千字，字字医国药。

期于必伐病，非徒事迂阔。怪言一惊众，士论叹且愕。

皆云布衣流，志在縻好爵。乃尔张危言，身谋胡太错。

当时群宗匠，其间多龌龊。指言为沽直，欲使趋鼎镬。

堂堂春官臣，主张独何确。谠议既冰释，众口不能铄。

乙科忽大阐，秋天一雕鹗。传诵争取先，纸价为翔跃。

声华顿辉赫，蔼然暨南朔。忆昔客东都，猥厕英游数。

每于谈笑间，论议闻謇谔。诵语非沽名，生平真所乐。

乖离三四载，遣我情怀恶。间者见眉宇，飒然意气豁。

亟使罗酒浆，沈沈动清酌。秉烛夜相对，谈词恣嘲谑。

公卿颇历诋，治乱亦商略。间出新诗篇，清制皆洒落。

祇怀苍生忧，肯为穷愁作。少陵不忘主，气味若相若。

倘使任言责，必有裨帷幄。奈何谏诤姿，久矣滞丘壑。

似闻庙堂上，知己被新渥。一公丞乌台，一公相黄阁。

吾君皆太平，二公繄深托。荐贤乃报国，看子翔寥廓。
寇君玉郎中大蟹
文同（宋代）

蟹性最难图，生意在螯跪。
伊人得之妙，郭索不能已。
南都新亭行寄王子发
秦观（宋代）

洛水沄沄天上动，道入隋渠下梁宋。宋都堤上十二亭，一一飞惊若鸾凤。

光华远继周王雅，宴喜还归鲁侯颂。玉觞严令肃衣冠，金缕哀音绕梁栋。

娟娟残月照波翻，习习暖风吹鸟哢。何处高帆落文鹢，谁家骏马嘶征鞚。

柳枝芳草恨连天，暮雨朝云同昨梦。借问亭名制者谁，留守王公才望重。

胸中云梦吞八九，日解千牛节皆中。祥符相公实曾祖，庭列三槐多伯仲。

承明厌直出荆州，转守此都行大用。此都去天才尺五，交广荆扬归引控。

兔园事迹化黄埃，清泠文雅堪长恸。舳舻衔尾车挂轊，昨日出迎今日送。

送故迎新无已时，古往今来相戏弄。亭下嵚崎淮海客，末路逢公诗酒共。

一樽明日难重持，岂恤官期后芒种。今年气候颇云早，夭矫梅花春欲纵。

行见亭中祖帐开，千乘送公归法从。
减字木兰花 其五 和赵文仪
黄庭坚（宋代）

诗翁才刃。曾陷文场貔虎阵。谁敢当哉。况是焚舟决胜来。

三巴春杪。客馆梦回风雨晓。胸次峥嵘。欲共涛头赤甲平。
浣溪沙 忆琴清阁主
顾翎（清代）

新绿飘烟约画叉。一丝凉雨冷苕华。浅芜幽暗隔窗纱。

湘梦惊抛兰信袁，絮痕影挂柳风斜。双鱼依旧渺天涯。
鲁王登长干塔
南洲法师（明代）

凉秋飞盖过长干，宝塔登临霄汉端。
天近彩云连紫极，日高红汉拥雕栏。
龟蒙气接三山远，淮泗光分二水寒。
清兴未阑闻鼓吹，香风城阙谩回銮。
送史馆高员外使岭南
徐铉（宋代）

东观时闲暇，还修喻蜀书。双旌驰县道，百越从轺车。

桂蠹晨餐罢，贪泉访古初。春江多好景，莫使醉吟疏。
变体诗（蔡宽夫《诗话》：碣诗平侧各一韵，自号变体）
章碣（唐代）

东南路尽吴江畔，正是穷愁暮雨天。鸥鹭不嫌斜两岸，

波涛欺雨逆风船。偶逢岛寺停帆看，深羡渔翁下钓眠。

今古若论英达算，鸱夷高兴固无边。
吴正肃公挽歌辞三首 其三
沈遘（宋代）

笳鼓周南地，公尝此保釐。都人怀旧德，行路起新悲。

昔我祈难老，今天莫慭遗。呼嗟如可赎，犹愿百身为。
哭韩积中二首
王之道（宋代）

命矣穷张籍，归哉病长卿。
焦湖家自远，畏日我同行。
想像分携处，依稀謦欬声。
仙踪向西路，回首泪纵横。
和虚中见赠二首
曹勋（宋代）

销沈壮气已无余，尚有床头数卷书。
再命岂宜居旧物，三乘只合乐真如。
修门喜见平生友，穷巷何堪长者车。
顾我久寻方外侣，按摩颇欲献呵嘘。
晚酌吴太史新第用送吴中孚韵
邵宝（明代）

晚凉乘月到新居，庭院无尘意有馀。不信故人千里隔，可教今夜一尊虚。

清风六月仍留卷，淫雨三秋未报书。水接长空山满地，天涯有客独知予。
颂古一○一首
释子淳（宋代）

太平乡国路空赊，归兴悠悠思莫涯。
撒手到家何所有，琉璃宝殿锁蟾华。
绮罗香 题同里许翁双美图
鲍之芬（清代）

竹抱孙枝，桐垂美荫，人在小山幽处。写出秋心，水镜倒沉天宇。

劳旧梦、世外烟霞，品新诗、闲中风趣。问仙居、丁卯桥边，姓名更续昔时许。

明珠双换白璧，还似娇梅倩杏，紫云红雨。玉管金炉，消遣慧烟香缕。

正好是、公子归来，莫漫言、诗人老去。斗轻盈、燕燕莺莺，嫩凉生白苧。
山中作
释惟政（宋代）

桥上山万重，桥下水千里。
惟有白鹭鸶，见我常来此。
寄石康县曹元道
陶弼（宋代）

屡与南僧谈瘴溪，独推君县好封圻。
不同合浦人民众，虽接交州寇盗稀。
次韵题方广灵源洞
释德洪（宋代）

万峰剔卓起孤峰，惭愧灵源与世通。花异空怀上林苑，梦清疑宿广寒宫。

泄云吐雨遮金地，溅雪跳珠落石□。忙里为君成妙语，丰碑正欲就崖砻。
哭刘元素 其一
周紫芝（宋代）

前度刘郎迹已尘，交亲零落倍伤神。桃花句好人何在，忍看风摇燕麦春。
和陈君仪读太真外传五首
黄庭坚（宋代）

高丽条脱琱红玉，逻逤琵琶捻绿丝。
蛛网屋煤昏故物，此生惟有梦来时。
寿藏
章志宗（明代）

寻得佳山水，穷年得所依。凿苔开冢塔，种树作帘帏。

莫讶滕公喜，休教庄老讥。他年仙化去，还有鹤飞归。
拜真歇了菩萨塔
释居简（宋代）

只作深云土一抔，象龙蝼蚁弗同谋。郁金薰陆不足道，行潦潢污端可羞。

岂特龙翔开壮丽，也曾雁宕见赓酬。人言合瘗凌霄顶，我谓凌霄在下头。
写生碧桃花歌
张羽（明代）

少年惯作看花客，陌上桃花总相识。
春风似向此中偏，一种花相百般色。
只爱深红更残红，君家此本更不同。
枝上白云吹不散，阶前明月照疑空。
一从一衡根各别，香上斜封愁欲折。
画筵红烛人半醉，忽见此花惊是雪。
武陵秦人那得知，河阳满县徒尔为。
当时东风千树锦，未比君家琼树枝。
翠禽飞来嗟易见，粉蝶栖时难可辨。
红妆美女娇如花，着向花间应掩面。
花今正相莺乱啼，酒醒拈笔为君题。
羡君兄弟如虹霓，豪饮不愁花下迷。
玉壶清酒金偏提，{?秦}筝琵琶羌管齐。
走觅桥西旧酒伴，莫待风雨花成泥。
春日
倪瓒（元代）

闭门积雨生幽草，叹息樱桃烂熳开。
春浅不知寒食近，水深唯有白鸥来。
即看垂柳侵矶石，已有飞花拂酒杯。
今日新晴见山色，还须拄杖踏青苔。
闻今上驻跸端州恭纪 其三 改二
李云龙（明代）

铜柱珠崖氛祲开，扶胥东望水潆洄。风云一旦生屠钓，天地从新辟草莱。

永日复明羲叔宅，南风重播九成台。两都父老齐回首，愿上君王万寿杯。
持节和王枢密三首
曹勋（宋代）

稍陪酬唱与荣观，声并琳琅和八銮。
可但文华迎日丽，自然符采照人寒。
笑谈殊喜亲犀麈，接侍终惭戴鹖冠。
公等雍容瑚琏器，骞腾行见近长安。
东风第一枝 试灯夕同云臣京少赋
陈维崧（清代）

万户烧红，千门照茜，春灯零乱如许。莲钗綵燕还摇，兰街火蛾如吐。

常时此际，只做弄、满楼丝雨。喜打头、新岁冰轮，将到十分圆处。

影对著、翠奁私语。袖搯著、玉纤暗数。今宵且叠衫痕，后日定飘裙缕。

经年盼望，容易近、凤城三五。嘱孟婆、雾鬓风鬟，莫把夜情吹去。
沁园春 其十八 丙午寿常丞叔
李曾伯（宋代）

大疏归来，小阮适闲，喜同此时。问垂弧历载，几番遥祝，举觞华旦，相会良希。

颂以松椿，酌之椒柏，预卜明年百事宜。春犹浅，趁雪晴梅放，且和新诗。

公虽厌直兰闱。如正色朝端当宁知。看大廷诸老，争推前席，吾家五祖，自有传衣。

暖律初回，要津立上，卿相时来皆可为。祈公寿，与东君不老，南极齐辉。
宿林熙工面壁洞 其二
徐熥（明代）

古洞傍岩阴，烟萝一径深。白云皆幻迹，碧草自禅心。

日午风幡影，月明霜磬音。已空人我相，任是世人寻。
与道按田至湖山有诗凡九章次其韵 云隐轩
沈与求（宋代）

风埃满眼作凄凉，招隐空山此计长。祇恐误随云出岫，不如专以醉为乡。
春妆凝思
张玉娘（宋代）

春来常是见花羞，终日帘垂懒上钩。淑气薰人饶旧梦，柳条萦带绾新愁。

情归野草泥寒雨，目断长江送去舟。笑比南金身自许，镜鸾独抱下妆楼。
出京东归招赵参
张方平（宋代）

季子揣摩佩六印，主父宦游食五鼎。奈何君抱纵横才，四方漂泊无人省。

我客在陈君逆旅，秋霖淫滞宵灯永。解裘命酒邀与谈，萧萧衢路骅骝骋。

是时泣血略相吊，我走汝南君入郢。今者索然来上都，阴怀一刺谋谒请。

深闳高盖竞豪权，大浪长风独萍梗。龙待云雷无一勺，虎思林麓困穷阱。

壮心日觉春冰消，素发年来晓霜冷。季子主父昔亦尔，子参今胡怀怲怲。

一为齐国无立锥，一为洛阳无二顷。我有弊庐濉之阳，子参良田枕清颍。

况是伊人高枕时，明朝归鞅同君整。
题松竹图
汪藻（宋代）

清霜摇落后，赖此慰诗翁。借有茱萸沜，风流可得同。
华阴韦氏林亭
温庭筠（唐代）

自有林亭不得闲，陌尘宫树是非间。

终南长在茅檐外，别向人间看华山。
山居杂诗九十首
曹勋（宋代）

盖屋不在华，所欲庇风雨。
种花品无繁，四时看开处。
指喻多非约，日涉乃成趣。
吾年能几日，景物亦漫与。
余仲镛从辟广西示洪景卢所作松风阁记题诗反
周必大（宋代）

小松风飕飕，长松风冽冽。
遥知蒙溪上，馀韵两清绝。
宦游正可乐，归梦未应切。
待生丁固腹，徐化庄周蝶。
闻师文过钱塘二首 其二
陈造（宋代）

九堰三江外，攲帆侧柂频。海鲜当日箸，雨鹊定随人。

椒酒须分岁，江梅巧借春。团栾多乐事，未沬物华新。
送王君宠主潼津驿
边贡（明代）

潼津佳胜地，驿舍近潼关。立马看河水，开窗对华山。

客怀登览际，官守送迎间。倘见三秦友，传予鬓已斑。
祝英台近·掩琵琶
佚名（宋代）

掩琵琶，临别语，把酒泪如洗。似恁春时，仓卒去何意。牡丹恰则恁园，荼厮句，便下得、一帆千里。好无谓。复道明日行呵，如何恋得你。一叶船儿，休要更沉醉。後梅子青时，杨花飞絮，侧耳听，喜鹊□哩。
上之回
李贺（唐代）

上之回，大旗喜。
悬红云，挞凤尾。
剑匣破，舞蛟龙。
蚩尤死，鼓逢逢。
天高庆雷齐堕地。
地无惊烟海千里。
赠吴立之谒选入都二首 其二
欧大任（明代）

江头一系孝廉舟，能为秦淮几日留。三尺芙蓉君自佩，何人不识是纯钩。
初四夜复雨
弘历（清代）

作解微停晚复阴，凉侵衾枕听檐琴。仍希仍咎不知足，即慰即虞或放心。

稍救麦秋京兆奏，敢忘云汉浃旬吟。自思那有不忧日，惟益孜孜凛亦临。
为章道祖作颇及葛藤 锦薰閤
葛立方（宋代）

窈窕轩窗小閤深，种花卜得半晴阴。眼根忽堕锦绣谷，鼻观如游薝卜林。

莫问花枝有开落，须知法性勿来今。色香尘里回光照，只这凡心是佛心。
将渡扬子风雨忽作
强至（宋代）

南徐景物古愁人，薄宦扁舟更水滨。
不识浊醪倾北固，独随寒雨出西津。
连天风浪声兼厉，当路鼋鼍气亦振。
吾道屈伸非一日，世情未要责江神。
十二咏 其六 荔枝亭
李纲（宋代）

平生最赏荔枝名，手植芳根傍草亭。嘉木亦知人意重，著花不待一周星。
次韵翰林周尧佐先生咏雪禁体 其五
童轩（明代）

灏气瀰漫六合同，半兼寒雨半随风。连朝流水成新冻，一夜青山失旧峰。

广野兔迷高下窟，长途人断去来踪。渔村僧舍无边景，都入先生赋咏中。
沁园春 放舟大江至焦山，还，登北固甘露寺
易顺鼎（清代）

乘一叶舟，放乎中流，岂不快哉。正海门无路，渔帆似雪，江天有寺，佛鼓如雷。

芦荻萧萧，波涛滚滚，劝我须倾京口醅。粗豪甚，把南朝下酒，东海为杯。

天风吹我南来。对如此江山怀抱开。笑金焦两点，一般俊物，齐梁六代，几个雄才。

大帝龙蟠，寄奴虎踞，王气销沈绝可哀。斜阳里，且高歌击楫，长啸登台。
甲寅寒食日访徐子融子融同出游晚归志所历二十六韵
陈文蔚（宋代）

至后一百五，春光正韶华。往往天气少，多与人事差。

今年特清朗，川原烂红霞。埋头卷书册，访友况不赊。

尽日俱襄阳，满城同看花。百种斗红紫，意气各雄夸。

忽焉有招呼，径醉碧桃家。主人意厚甚，更约观金沙。

而我方与子，浩荡兴无涯。但恐催日驭，所幸未西斜。

行行复行行，小筑逢异葩。杂然不知名，品品亦自嘉。

园翁旋相问，酌酒仍烹茶。珍重颇深简，市井避喧哗。

子乃若有告，未语先咨嗟。愿言更出郭，前林路非遐。

会当有奇遇，始信我不讹。果见山下蒙，一泓莹无瑕。

渊然蟠蛟龙，不为藏黾蛙。稍稍出奇怪，罗列如髻丫。

须臾耸崭绝，炼不经女娲。特立如丈夫，匪可干以邪。

相与发浩叹，题品乃未加。因念世沈晦，岂但如尔耶。

乘风且归欤，投林有昏鸦。聊为赋此诗，醉笔歌龙蛇。
临江仙·手种门前乌桕树
辛弃疾（宋代）

手种门前乌桕树，而今千尺苍苍。田园只是旧耕桑。杯盘风月夜，箫鼓子孙忙。七十五年无事客，不妨两鬓如霜。绿窗剗地调红妆。更从今日醉，三万六千场。
偶阅岳季方题商山四皓图次韵 其一
陈献章（明代）

道穷夫子不东周，历世纷纷讲智谋。四老若将三杰比，真成饮水胜封侯。
喜迁莺
李焕（南北朝）

云蒸雷动。庆瑞岳降真，祥生申甫。元后慈贤，勋臣英烈，百世显光家谱。久许致身忠孝，何止满怀今古。听舆论，是侯王苗裔，神仙俦侣。

争赌藩尹盛，刑揩政成，和气横眉宇。北阙莺花，西湖风月，旌骑稳游天路。福海寿山无比，烂醉黄堂歌舞。正荣耀，有华姻宠授，清朝恩数。
和江民表韵
陈瓘（宋代）

传老东山水上浮，辫沙六月雪重裘。
旧业消息今何在，千里桐江月满楼。
献从兄
张籍（唐代）

悠悠旱天云，不远如飞尘。贤达失其所，沉飘同众人。

擢秀登王失，出为良使宾。名高满朝野，幼贱谁不闻。

一朝遇谗邪，流窜八九春。诏书近迁移，组绶未及身。

冬井无寒冰，玉润难为焚。虚怀日迢遥，荣辱常保纯。

我念出游时，勿吟康乐文。愿言灵溪期，聊欲相依因。
念奴娇（中秋）
赵彦端（宋代）

＿娥万古，算清光常共、水清山绿。我欲蓬莱风露顶，眇视寰瀛一粟。携手群仙，广寒游戏，玉砌琉璃屋。归来一笑，葛陂还访骑竹。

此夕纵饮清欢，吸寒辉万丈、快如飞瀑。倾倒银河斟斗杓，莫问人间荣辱。独倚阑干，浩歌长啸，惊堕云飞鹄。乱呼蟾兔，捣霜为驻颜玉。
十离诗。鹰离鞲
薛涛（唐代）

爪利如锋眼似铃，平原捉兔称高情。

无端窜向青云外，不得君王臂上擎。
闻子规
罗邺（唐代）

蜀魄千年尚怨谁，声声啼血向花枝。

满山明月东风夜，正是愁人不寐时。
贤者之孝二百四十首 其一四五 王延
林同（宋代）

酷矣杖流血，奇哉鱼跃冰。能令母心悟，不异已亲生。
闻杨君谦致政赋此以致健羡十五首 其十二
沈周（明代）

都门祖帐百花飞，多见龙钟赋《式微》。较取柳条千万折，不曾送一少年归。
昨暮侍玉霄亭坐新月初上凉风叠至配以丹荔白
袁复一（宋代）

夜凉时到此亭中，舞袂掀髯几许同。
竹叶旧曾浮大白，终囊新许擘轻红。
若为遽舍风千叠，未苦能留月一弓。
只尺玉峰应好在，欲招鸾驭下空濛。
长短句四时问四首 其一
赵友直（宋代）

试问春韶光，何事容易老。一点丹心死不灰，馀生未便委芳草。
题杨妃出浴图
姚勉（宋代）

温泉暖滑留余香，芙蓉出水红生光。
宝钗义髻嚲龙凤，力困未必忺霓裳。
斂衣侧步无穷意，犹胜朝来海棠睡。
谁知迎洗锦绷儿，已在华清赐浴时。
客中寒食
李中（五代）

旅次经寒食，思乡泪湿巾。音书天外断，桃李雨中春。

欲饮都无绪，唯吟似有因。输他郊郭外，多少踏青人。
鹧鸪天（续采莲曲）
叶梦得（宋代）

晓日初开露未晞。夕烟轻散雨还微。暗摇绿雾游鯈戏，斜映红云属玉飞。

情脉脉，恨依依。沙边空见棹船归。何人解舞新声曲，一试纤腰六尺围。
寄雅堂
苏镜潭（清代）

别后玉山似旧不，待君商订选诗楼。猖狂有意讥黄祖，落拓何诗识马周。

拚作英雄甘一死，已教贫士占千秋。暮云最是无情物，勾起羁肠片片愁。
馆中书怀
陆游（宋代）

流落逢明主，恩光集晚途。
题名惊手战，拜阁藉人扶。
枉辱三华组，终归一腐儒。
库书时取读，犹足补东隅。
乱后再逢汪处士
杜荀鹤（唐代）

如君真道者，乱世有闲情。每别不知处，见来长后生。

药非因病服，酒不为愁倾。笑我于身苦，吟髭白数茎。
初入山闻提壶鸟
王禹偁（宋代）

迁客由来长合醉，不烦幽鸟道提壶。
商州未是无人境，一路山村有酒沽。
读楞伽经
张方平（宋代）

楞伽三万六千偈，百八句中成自性。法法非法离法尘，心心无心入心病。

渐熟当似庵罗果，顿照犹如大圆镜。龟毛兔角妄有无，海浪空华不清净。
赠头陀师
刘商（唐代）

少壮从戎马上飞，雪山童子未缁衣。
秋山年长头陀处，说我军前射虎归。
颂一百则
释重顯（宋代）

问曾不知，答还不会。
月冷风高，古岩寒桧。
堪笑路逢达道人，不将语默对。
手把白玉鞭，骊珠尽击碎。
不击碎，增瑕类，
国有宪章，三千条罪。
九月五日所乘小骢不起
方回（元代）

瘦骨如山老病骢，圉邕治药竟无功。
岂徒倜傥权奇惜，曾与艰难险阻同。
万里风沙来往外，十年宾旅送迎中。
□□一失真难得，宁少人间女颊红。
送翁修撰
许景衡（宋代）

天上曾三接，人间第一流。云章颁召节，锦里送行舟。

急雨千山暮，回风五月秋。红旗犹可识，宾吏满江头。
杂咏十首酬汪镇卿 其十
林景熙（宋代）

权臣坐偃月，弃官如飘蓬。及兹颠沛秋，翻然挺孤忠。

一死未得所，网罗挂秋鸿。渡淮已不食，蜕槁夷齐风。

何人续迁史，表为节义雄。
送章岵少卿提举洞霄宫二首 其一
赵抃（宋代）

秘馆红尘外，瑶京白日边。樽中不空酒，琴面已无弦。

晓上朝真阁，春耕负郭田。优游大自在，何处更神仙。
生查子
周紫芝（宋代）

清歌忆去年，共唱秦楼曲。门外月横波，帐里人如玉。

秋风吹彩云，梦断惊难续。别调不堪闻，红泪销残烛。
老鸦滩新构屋成移居之
赵金鉴（清代）

凿岩架埼构新屋，峰角碍日石横簇。溪涛吟风断复续，时有幽云宿疏竹。

山人移住清不俗，白昼安閒夜眠足。手把《离骚》且吟读，《山鬼》悄入吹镫绿。

千年碧火笑鸮鹏，梦魂时逐蕉中鹿。晓随山猿戏山麓，红映山涧山果熟。

浩然长啸天风蹙，从他蜗角斗蛮触。
关雎
佚名（先秦）

关关雎鸠，在河之洲。窈窕淑女，君子好逑。
参差荇菜，左右流之。窈窕淑女，寤寐求之。
求之不得，寤寐思服。悠哉悠哉，辗转反侧。
参差荇菜，左右采之。窈窕淑女，琴瑟友之。
参差荇菜，左右芼之。窈窕淑女，钟鼓乐之。
百法庵次载叔韵 其八
韩淲（宋代）

翠泼春窗山数重，回坡复岭更高丛。一声啼鸟破幽梦，抚槛露华清晓中。
奉挽近故安抚侍郎龙学刘公
度正（宋代）

有开元佑相，世世出英才。
坚正由天得，高明自学来。
清忠通圣鉴，雅望应公台。
渭上明星落，山山草木哀。
和君时弟南斋
彭汝砺（宋代）

秋阴作雨拟如何，祇欲催人涕泗沱。愁绝暮蝉无限意，凄凉啼咽不成歌。
和原甫谒武信殿 其一
刘攽（宋代）

紫气东迎太一峰，翠华飞御猎回中。玄女授符开上策，河宗献宝告成功。
谢曾使君惠丹邱集
周紫芝（宋代）

旧说江西一派禅，公家得法自当年。回风流雪何人似，宝钵天衣几世传。

后学安能窥制作，老夫犹喜奉周旋。寒窗读罢无人语，只有灯花欲斗妍。
压沙观梨
晁补之（宋代）

邺城旁缺通清沟，城南之水城中流。
白沙涨陆最宜果，万梨压中当高秋。
去年花开往独晚，不见琼苞肠欲断。
隆冬骑马傍高原，却恨枯枝寒日短。
忽然变化何处来，一夜东风吹雪满。
晴川极望百亩开，三山银阙正崔嵬。
杂花不容一朵间，照眼冷艳云为堆。
堂中置酒对已好，千葩万蕊谁能绕。
暖景氤氲一片忙，蝴蝶飞来落青草。
人间浩荡看春光，岂徒田猎心发狂。
向人惨澹迫归兴，落日岘山催羽觞。
故园桃李春蹊没，惜哉拔去无奇术。
明日重寻傥可期，暴雨流阶不能出。
默记淮南王事
宋庠（宋代）

班葛才华尽冠时，如何褒贬两参差。
八公并号翀宵客，谁作当年诣吏辞。
再用韵十首
杨公远（宋代）

村深林密处，路向小桥分。
屋老诛茅葺，肠枯借酒醺。
废兴随反掌，富贵等浮云。
近更浇漓甚，伤怀不忍闻。
又用前韵和早梅二首
杨时（宋代）

楚国春归早，寒梅处处开。
月和清艳冷，天与靓妆来。
东阁诗魂动，南枝岁律回。
萧然冰雪熊，无处觅轻埃。
湖州赠刘二弟兼呈伯瑞昆仲二首
赵蕃（宋代）

流落又穷岁，漂零悲此生。
诗才元自窘，日近转销声。
后会未可必，离怀空作惊。
平生愿交意，为我谢诸兄。
谢姜明德学录见医膏肓痼疾二首 其一
叶颙（元代）

少年曾读活人书，壮岁能为死马医。学究岐黄惟我许，术参卢扁少人知。

鼎中九转丹垂就，肘后千金世莫窥。旧有烟霞泉石痼，饮君一七顿成诗。
贺九龙庙祈雪有应
欧阳修（宋代）

真宰调神化，幽灵应不言。
朝云九渊闇，暮霰六花繁。
朔吹萦归旆，宾裾载後轩。
睢园有客赋，郢曲几人翻。
槐座方虚位，锋车伫改辕。
愿移盈尺瑞，为雨遍群元。
林仪部鸿 其一
严遂成（清代）

银屏桂殿露香飘，此去蓬山路不遥。濯濯渥人春月柳，东风吹不上红桥。
南湖书事五首
张镃（宋代）

水鸟鸿俦已可听，湱然分练蹙波声。
成群争似沙鸥少，别有高閒物外情。
西上罕岭
陈著（宋代）

此去向南西，山高山复低。
不逢清话客，已觉倦扶藜。
弘慈寺别沈元戎
苏澹（明代）

萧寺送行频，蝉声入座新。
夏云骄酿雨，关树远通津。
门外长安路，樽前出塞人。
愿分双宝剑，万里静胡尘。
倚马观二鹤
白玉蟾（宋代）

对舞鸣仍和，双飞去复回。
归家千载远，丹灶付苍苔。
送赵仲达
王之道（宋代）

人生邂逅非偶耳，一面岂容轻愠喜。
白首如新倾盖欢，谁解乘閒究斯理。
君家江南我江北，南北相望殆行千里。
惠宠顾我端有由，衰滞不应能致此。
为言前岁在金沙，幽讨穷探遍山水。
论文获与阿逢游，賸馥残膏丐犹子。
是行来赴徐卿召，昨日扁舟方戾止。
阿逢闻是公僧弥，予乃阿逢门下士。
知公閒放今杜门，所舍与公殊密迩。
何妨旦夕侍杖屨，执经仍与诸郎齿。
过从弹指见周星，入室芝兰被遐远。
须知四海皆兄弟，高义似君谁可比。
徐卿报政趣归朝，画鷁高樯舣江涘。
明朝车骑遂东还，有便时时遗双鲤。
游湖州
米芾（宋代）

泛泛五湖霜气清，漫漫不辨水天形。虽无织女支机石，且对姮娥称客星。
卞巡检重建苹节堂
苏颂（宋代）

栋宇更新构，亭名即旧规。
和容君子志，歌阕大夫仪。
官政搜兵暇，宾贤命席时。
弦开秋月满，矢落晓星驰。
叠中朋筹胜，交酬饮树移。
连鼙呈画的，急管送金卮。
更得萧斋榜，重看沈壁诗。
恩勤主人意，雅志最相宜。
闻小使胡昉抗虏不屈上甚嘉之有旨命右揆抚师仍有和不可成之语皆出睿断宗社之福也昌龄有诗次韵
王十朋（宋代）

用儒端可复侵疆，活国何劳别取方。文帝要须亲御马，子卿宁取远看羊。

抚师暂屈黄扉老，论将宁咨白首郎。行见车书混天下，岂容南北分三光。
九成台
陈谟（明代）

韶阳太守台成日，玉局仙人海上归。万籁尽如韶九奏，五云遥见凤双飞。

莲峰隔浦浮春色，武水澄波漾暖晖。错把滕王江阁比，鸣鸾歌舞是邪非。
后园饯从兄豫章诗
王俭（南北朝）

兹夕竟何夕，念别开曾轩。光风转兰蕙，流月泛虚园。
同邬汝翼黄清甫汪公干李季常集姚伯子园亭
黎民表（明代）

铜驼一别已参差，邂逅名园倒接䍦。天外青山衔落日，尊前秋接浸平池。

閒无野老来争席，坐有幽人对咏诗。招隐鹤林俱在眼，几时携杖更相期。
已而复取古梅一枝映带瓶中转益妍美 其二
文徵明（明代）

㜕娟绰约并含羞，冰骨霜姿本一流。今夜游仙千里梦，知他是洛是罗浮。
安溪道中泉石奇甚绝类建剑间山水佳处也
朱熹（宋代）

驱车陟连冈，振辔出林莽。雾露晓方除，日照川如掌。

行行遵曲晓，水石穷幽赏。地偏寒筱多，涧激淙流响。

祗役未忘倦，心神暂萧爽。感兹怀故山，何日税征鞅。
戏孙陈二弟 其二
洪适（宋代）

古城栽种畏人知，定是根盘不可移。车载斗量稗贩走，果纲却有入州时。
曲游春 上巳修承招同诸子修禊
陈维崧（清代）

昨夜风吹雨，恰晴光早绣，正好修褉。弄碧垂杨，倚斜桥招手，邀人水戏。

洛浦风光丽。况满座、安期千里。一樽故国心情，三月丽人天气。

小苑露桃开未。正红萼犹含，枝上轻缀。几度花前，趁閒身正健，祇须沈醉。

莫管金鞭坠。酩酊也、斜阳归骑。尚遇无数罗裙，盈盈挑荠。
太常引（题洞宾醉桃源像）
王清观（宋代）

邯郸梦里武陵溪。春色醉冥迷。花压帽檐歌，谩赢得、红尘满衣。

青蛇飞起，黄龙喝住，才是酒醒时。和露饮刀圭，待月满、长空鹤归。